འདི་ཡན་ལ་སྔ་དར་གྱི་སྐབས་སུ་རིག་གནས་ཇི་ལྟར་དར་བའི་ཚུལ་བརྗོད་པ་ཡིན་ལ།ལོ་ཚིགས་སོགས་ལ་དེབ་ཐེར་རྣམས་མི་མཐུན་ས་རེ་ཡོད་མོད།གོང་དུ་བཤད་པ་འདི་དག་ནི་སྤྱིར་བཤད་ན་དེབ་ཐེར་རྣམས་སུ་མི་མཐུན་པ་མེད།དེབ་ཐེར་རྙིང་པའི་བཤད་ཚུལ་གྱི་ཚིག་སྦྱོར་འགའ་ཞིག་དང་བརྡ་རྙིང་འགའ་རེ་སོར་བཞག་བྱས་ཡོད།དེ་ལྟར་མ་བྱས་པར་བརྡ་རྙིང་རྣམས་གཏན་བསྐྱུར་བྱས་ན།ཕྱི་རབས་རྣམས་ཀྱིས་གཏན་ནས་མི་ཤེས་པར་འགྱུར་བས།ཅུང་ཟད་རེ་བེད་སྤྱད་ན་བཟང་སྙམ་པ་ཡིན།སྔ་དར་གྱི་མགོར་མིང་དང་ཚིག་རྣམས་ཀྱི་འབྲི་ལུགས་ལ་དེ་ཙམ་གཏན་ཁེལ་མ་བྱུང་བའི་སྟབས་ཀྱིས།འབྲི་ལུགས་ལ་སྣ་ཚོགས་ཤིག་བྱུང་བ་ཡིན་ཏེ།དཔེར་ན།སྦ་བཞེད་ལ།ས་སྦ་དང་ར་རྦ་དང༌།དཔའ་ཞེས་བྲིས་པ་ཡོད་པ་དང༌།རལ་པ་ཅན་གྱིས་བཞེངས་པའི་གཙུག་ལག་གི་ཕོ་བྲང་ཆེན་པོ་ལ།འུ་ཤང་རྡོ།འོན་ཅང་རྡོ།གཉིས་ཀ་ཡོད་པ་དང༌།གླང་དར་མིང༌།ཨུ་དུམ་བཙན།འུ་དུམ་བཙན་བྲིས་པ་སོགས་མི་འདྲ་བ་མང༌།ཕྱིས་སུ་རིག་གནས་ཕྱི་དར་སྐབས་རིམ་གྱིས་མིང་ཚིག་གི་འབྲི་ལུགས་རྣམས་གཅིག་མཐུན་བྱུང་བ་དང༌།ཁྱད་པར་དུ་རྗེ་ཡབ་སྲས་བྱོན་པའི་སྐབས་སྔ་ཕྱི་ནས།མཁས་ཆེན་མང་དུ་བྱོན་ཞིང་རྩོམ་ལུགས་ཀྱང་བརྡ་སྤྲོད་པའི་གཞུང་དང་མཐུན་ལ་བོད་ཀྱི་སྤྱི་འགྲོས་སྐད་དང་མཐུན་ཞིང༌།ཚིག་སྦྱོར་ལེགས་ལ་གོ་སླ་བ་ཤ་སྟག་བྱུང་བར་མ་ཟད།ཤིང་པར་ཡང་འབོར་ཆེན་དར་སྟབས་མིང་དང་ཚིག་གི་འབྲི་ལུགས་རྩའི་ཐོག་ནས་གཅིག་གྱུར་གཏན་ཁེལ་བྱུང་ངོ༌།།